ধন দি টিআৰপি ক্ৰয় ৰিপাব্লিক টিভিৰ! অসমতো চলি আছে নেকি টিআৰপি ক্ৰয়ৰ ঘটনা?\nঅসমতো চলি আছে নেকি টিআৰপি ক্ৰয়ৰ ঘটনা?অৰ্ণৱ গোস্বামী\nটি আৰ পি চক্রটোৰ জৰিয়তে ধনৰ বিনিময়ত টি আৰ পিৰ হেৰফেৰ কৰিছিল। এই কেলেংকাৰিত মুম্বাইৰ আন দুটা চেনেলো জড়িত থকা বুলি অভিযোগ কৰা হৈছে\nPublished on : 09 Oct, 2020 , 7:24 am\nগুৱাহাটী - ধনৰ বিনিময়ত টেলিভিছন চেনেলৰ টি আৰ পি ক্রয় কৰা এটা চক্রক উৎখাত কৰা বুলি দাবী কৰিছে মুম্বাই আৰক্ষীয়ে। মুম্বাই আৰক্ষীৰ অপৰাধ শাখাই 'ফলছ টি আৰ পি ৰেকেট' নাম দিয়া এই চক্রটো ধৰা পেলায়। মুম্বাই আৰক্ষীৰ আয়ুক্ত পৰমবীৰ সিঙে এই কথা প্রকাশ কৰিছে।\nতেওঁ লগতে কয় যে এই চক্রটোৱে কোটি কোটি টকাৰ ৰাজহ লুট কৰি আহিছিল। এই বিষয়টোত পোনপটীয়াকৈ ৰিপাব্লিক টিভিৰ বিৰুদ্ধে অভিযোগ উত্থাপন কৰি পৰমবীৰ সিঙে কয় যে এই চেনেলটোৱে ধন দি নিজৰ ৰেটিং বৃদ্ধি কৰোৱাইছিল। আৰক্ষী আয়ুক্তজনে লগতে কয় যে টি আৰ পি চক্রটোৰ জৰিয়তে ধনৰ বিনিময়ত টি আৰ পিৰ হেৰফেৰ কৰিছিল। এই কেলেংকাৰিত মুম্বাইৰ আন দুটা চেনেলো জড়িত থকা বুলি অভিযোগ কৰা হৈছে।\nতেনে একেই পৰিস্থিতি অসমৰ টেলিভিছন মাধ্যমতো চলি আছে নেকি? এই বিষয়ে সবিস্তাৰে অসমৰ এগৰাকী জনপ্ৰিয় আৰু প্ৰতিষ্ঠিত জ্যেষ্ঠ সাংবাদিকে তেওঁৰ 'টিআৰপি' নামৰ গ্ৰন্থত নিৰ্মোহ স্বীকাৰোক্তিৰে উল্লেখ কৰিছে। এই বিষয়ে সবিশেষ ঘটনা পৰৱৰ্তী প্ৰতিবেদনত আমি উল্লেখ কৰিম।\nফখত মাৰাঠী আৰু বক্স চিনেমা নামৰ এই চেনেল দুটাই ধনৰ বিনিময়ত নিজৰ টি আৰ পি বৃদ্ধি কৰোৱাৰ অভিযোগ উঠিছে। এই অভিযোগ সম্পর্কত আৰক্ষীয়ে দুজন লোকক গ্রেপ্তাৰ কৰিছে আৰু আঠ লাখ টকা উদ্ধাৰ কৰিছে। মুম্বাই আৰক্ষীয়ে এই সম্পর্কত তথ্য আৰু সম্প্রচাৰ মন্ত্র্যালয়ক জনোৱা বুলি তেওঁ জনায়। পৰমবীৰ সিঙে আজি ইয়াত এখন সংবাদমেলত কয়, 'ই এক অপৰাধ, জালিয়াতি।\nআমি ইয়াক প্রতিৰোধ কৰিবলৈ তদন্ত কৰি আছোঁ। ফৰেনছিক বিশেষজ্ঞৰ সহায় লোৱা হৈছে। গ্রেপ্তাৰ কৰা অভিযুক্তৰ স্বীকাৰোক্তিৰ ভিত্তিত পৰৱর্তী ব্যৱস্থা গ্রহণ কৰা হ'ব।' আৰক্ষী আয়ুক্তজনে লগতে কয় যে এই অভিযোগৰ সৈতে দুটা সৰু চেনেল ফখ৲ত মাৰাঠী আৰু বক্স চিনেমাও জড়িত আছে আৰু ইয়াৰ মালিকক আটক কৰা হৈছে। তেওঁ লগতে কয় যে মুম্বাইত হংস নামৰ এটা কোম্পানীয়ে প্রায় দহ হাজাৰ পীপল৲ছ মিটাৰ লগায় আৰু ইয়াৰ জৰিয়তে চেনেলৰ টি আৰ পি জোখা হয়।\nমুম্বাইৰ আৰক্ষী আয়ুক্তজনৰ মতে, এই সন্দর্ভত বিশ্বাস ভংগ কৰা আৰু জালিয়াতিৰ অভিযোগ গোচৰ ৰুজু কৰা হৈছে। পৰমবীৰ সিঙৰ মতে এই অভিযোগত ৰিপাব্লিক টিভিৰ বিষয়া-কর্মচাৰী, প্রমোটাৰ আৰু সঞ্চালকো জড়িত থাকিব পাৰে। ৰিপাব্লিক টিভিৰ মুখ্য সম্পাদক অর্ণৱ গোস্বামীকো এই সন্দর্ভত জেৰা কৰিব নেকি বুলি সোধা প্রশ্নৰ উত্তৰত তেওঁ কয় যে তদন্তত প্রয়োজন হ'লে যিকোনো লোককে জেৰা কৰা হ'ব।\nইয়াৰ লগতে টি আৰ পিৰ আধাৰত বিজ্ঞাপন দিয়া কোম্পানীকো জেৰা কৰা হ'ব আৰু তেওঁলোকক হেঁচা দিয়া হৈছিল নেকি সেইটো জনাৰ চেষ্টা কৰা হ'ব। সিঙৰ মতে টেলিভিছন উদ্যোগলৈ ৩০-৪০ কোটি টকাৰ বিজ্ঞাপন দিয়া হয়। বিজ্ঞাপনৰ হাৰ নির্ধাৰণ কৰা হয় টি আৰ পিৰ ওপৰত। কোনটো চেনেলে কি হিচাপত বিজ্ঞাপন পাব সেইটো টি আৰ পিৰ ওপৰত নির্ভৰশীল। টি আৰ পি সলনি হ'লে চেনেলৰ ৰাজহতো প্রভাৱ পেলায়।\nটি আৰ পি নির্ধাৰণ কৰে 'বাৰ্কে'। মুম্বাই পুলিচে কৰা তদন্তৰ সময়ত এই কথা পোহৰলৈ আহে যে হংসৰ একাংশ কর্মচাৰীয়ে টেলিভিছন চেনেলৰ সৈতে তথ্যৰ আদান-প্রদান কৰে। তেওঁলোকে কোনো এটা নির্দিষ্ট চেনেল চাবলৈ মিটাৰ লগোৱা পৰিয়ালক কয়। আনকি ঘৰত কোনো নাথাকিলেও উক্ত চেনেলটো লগাই থৈ যাবলৈ কয়।\nআনকি পঢ়া-শুনা নথকা পৰিয়ালক ইংৰাজী চেনেল চোৱাৰ পৰামর্শ দিয়ে। ইয়াৰ বিনিময়ত ৪০০-৫০০ টকাকৈ দিয়া হয়। ইফালে ৰিপাব্লিক টিভিয়ে এই অভিযোগ অগ্রাহ্য কৰিছে। চেনেলটোৰ মতে অভিনেতা সুশান্ত সিং ৰাজপুতৰ অস্বাভাৱিক মৃত্যুৰ গোচৰক লৈ আৰক্ষী আয়ুক্তজনৰ বিৰুদ্ধে কেইবাটাও প্রশ্ন উত্থাপন কৰিছিল। ইয়াৰ প্রতিশোধ হিচাপে এই অভিযোগ অনা বুলি চেনেলটোৱে কয়।\nবৰ্তমান দেশৰ ৰাষ্ট্ৰীয় সংবাদ মাধ্যমত যেন মুখামুখি সংঘৰ্ষত লিপ্ত হৈছে ইণ্ডিয়া টুডে আৰু ৰিপাব্লিক টিভি । যোৱা কালি মুম্বাই আৰক্ষীয়ে ৰিপাব্লিক টিভি'য়ে টেলিভিছন ৰেটিং পইণ্ট'ৰ খেলিমেলিত ৰিপাব্লিক টিভি জড়িত বুলি উল্লেখ কৰিছিল ।\nঅৰ্ণব গোস্বামীয়ে ইয়াৰ পিছত নিজৰ অনুষ্ঠান যোগে প্ৰমাণ সহ সদৰী কৰিছিল যে এই খেলিমেলি'ৰ বিৰুদ্ধে থকা এফ আই আৰ'ৰ ইংৰাজী টিভি নিউজ চেনেল ইণ্ডিয়ান টুডে'ৰ নাম হে উল্লেখ আছে । মুম্বাই'ৰ আৰক্ষী আয়ুক্ত পৰমবীৰ সিঙৰ বিৰুদ্ধে অপৰাধ মূলক মানহানি গোচৰ ৰুজু কৰাৰ কথা ঘোষণা কৰে অৰ্ণৱ গোস্বামীয়ে ।\nইয়াৰ প্ৰত্যুত্তৰত বৰ্তমান ইণ্ডিয়া টুডে নিজৰ চেনেল'ৰ জৰিয়তে প্ৰমাণ সহ এই কেলেংকাৰীত যে ৰিপাব্লিক টিভি জড়িত আছে এই কথা উল্লেখ কৰিছে ।\nউল্লেখ্য যে শেহতীয়াকৈ দেশৰ ন্যায় ব্যৱস্থাৰ মজিয়াৰ দেশৰ সংবাদ মাধ্যমৰ ভূমিকাৰ বিষয়ে আলোচনা হৈছে । ন্যায়ালয়ে বিভিন্ন বিষয়ত সংবাদ মাধ্যমৰ ভূমিকা সম্পৰ্কে টিপ্পনী কৰিব লগা হৈছে আনকি সংবাদ মাধ্যমৰ অনুষ্ঠান নিষিদ্ধ কৰিব লগা পৰিস্থিতিৰ সৃষ্টি হৈছে ।
